Diari Oficial de la Generalitat Valenciana


Sumari del DOGV 4065, del 16-08-2001 (2001/7883)

Informació pública de la modificació puntual del Pla General d'Ordenació Urbana, canvi d'ús dotacional escolar educatiu a dotacional assistencial, parcel·la 270, polígon 67.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4065

Data del DOGV
:   16-08-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/7883


Organisme emissor
:   Ajuntament de Sagunt

Tipus de document
:   Anunci

Informació pública de la modificació puntual del Pla General d'Ordenació Urbana, canvi d'ús dotacional escolar educatiu a dotacional assistencial, parcel·la 270, polígon 67. [2001/F7883]
  
El Ple de la corporació municipal, en la sessió ordinària realitzada el dia 28 de juny de 2001, va adoptar, entre altres, l'acord següent:
  
11. Expedient 24/2001. Modificació puntual del Pla General d'Ordenació Urbana, canvi d'ús dotacional escolar educatiu a dotacional assistencial, parcel·la 270, polígon 67. Informació pública:
  
Vist l'informe de l'arquitecte municipal, de data 21 de juny de 2001, que estableix literalment:
  
«Antecedents
  
L'actual Pla General d'Ordenació Urbana conté unes disposicions relatives a règim d'usos d'equipament públic, i admet la possibilitat d'intercanviar la destinació d'aquests:
  
En concret:
  
Article 7
  
Ús global:
  
Conjunt genèric d'activitats.
  
Ús preferent:
  
Activitat dominant a què es destina una parcel·la o parcel·les, en una determinada zona o sector.
  
Ús alternatiu:
  
Activitat no dominant, prevista per a una parcel·la o zona, les característiques de la qual l'associen al caràcter de preferent a tots els efectes.
  
Ús tolerat:
  
Activitat o grup d'activitats de característiques no usuals en una determinada zona o sector, l'autorització de la qual està limitada per ordenances específiques o normes condicionals.
  
Ús prohibit:
  
Activitat o grup d'activitats de característiques incompatibles amb una determinada zona o sector, i per tant, no autoritzable sota cap circumstància.
  
Secció 10. Condicions particulars de parcel·les destinades a equipament.
  
A.147. En l'àmbit del sòl urbà, es qualifiquen parcel·les destinades a la ubicació d'usos i instal·lacions de servei públic i social, no inclosos en el sistema general d'equipaments i serveis, de titularitat pública o privada indistintament. El seu caràcter genèric és el d'equipament, i podran ubicar-se en aquestes els usos següents:
  
E. Escolar/docent.
  
S. Sanitari/assistencial.
  
C. Sociocultural.
  
A. Administratiu.
  
D. Esportiu.
  
R. Religiós.
  
En els plànols d'ordenació s'han grafiat indicant l'ús preferent, i actuaran els altres en règim d'alternatius.
  
Aquestes parcel·les no podran admetre altres destinacions que les que figuren en la llista, les característiques particulars de la qual figuren en el títol I, capítol II. Tret d'indicació expressa, aquestes normes seran subsidiàries per a l'edificació dels S. G.
  
La parcel·la a què ens estem referint està qualificada com a sòl urbà d'equipament públic comunitari de caràcter escolar i educatiu, i està situada al costat de Baladre, formant parcialment part d'aquest, i a l'oest de la unitat d'execució P-1.
  
Dins d'aquesta hi ha dues edificacions: el Col·legi Públic Pinadeta i la guarderia de Baladre. Entre ambdues queden per ocupar 3.687 metres quadrats que l'ajuntament pretén cedir a la Conselleria de Benestar Social per a la construcció d'un centre de disminuïts psíquics.
  
S'adjunta plànol número 1, on consten els antecedents descrits.
  
Proposta:
  
No obstant el contingut del Pla General d'Ordenació Urbana de Sagunt respecte a la tolerància d'altres usos d'equipament, en concret el de sanitari/assistencial, que per part de la Conselleria d'Educació i Cultura s'ha emés informe preceptiu favorable, i que les actuals edificacions no tenen prevista cap ampliació, la Conselleria d'Obres Públiques, Urbanisme i Transports, en tenir coneixement de la sol·licitud de la mateixa Conselleria de Benestar Social, ha emés informe previ de caràcter favorable supeditat a la tramitació d'una modificació de canvi d'ús.
  
En conseqüència, és procedent la modificació puntual del pla a l'illa afectada, afegint l'ús S. sanitari/assistencial com a preferent.»
  
Atés que, en definitiva, la tramitació d'aquest expedient està provocada per l'informe del director general d'Urbanisme i Ordenació Territorial, de data 24 d'abril de 2001, que emet informe previ de caràcter favorable relatiu al canvi d'ús dotacional escolar a dotacional assistencial a la parcel·la 270 del polígon 67 del terme de Sagunt, si bé en la part expositiva ho condiciona que procedimentalment se seguisca la via de l'article 55.1 de la Llei Reguladora de l'Activitat Urbanística de 1994 i no el de l'article 58.4.
  
Procediment
  
L'article 55 de la Llei Reguladora de l'Activitat Urbanística estableix: 1. El canvi o substitució de determinacions en els plans i programes exigeix complir el mateix procediment legal previst per a la seua aprovació.
  
L'article 38 de la Llei Reguladora de l'Activitat Urbanística estableix a aquest respecte:
  
1. Durant la redacció tècnica del pla l'entitat promotora formularà consultes i formalitzarà acords amb altres administracions o entitats representatives dels col·lectius ciutadans particularment afectats, i en reflectirà el resultat en l'expedient.
  
Com que es tracta de plans generals, són preceptives negociacions i consultes amb els municipis confrontants i amb les administracions les competències de les quals i béns demanials resulten afectats. Especialment, serà preceptiu el concert amb la conselleria competent en urbanisme per a definir un model territorial municipal d'acord amb el seu context supramunicipal i amb els plans d'acció territorial aplicables.
  
2. L'òrgan competent de l'administració que promoga o supervise la redacció del pla, conclosa aquesta, el sotmetrà simultàniament a:
  
A) Informació pública per un període mínim d'un mes, anunciada en el Diari Oficial de la Generalitat Valenciana i en un diari no oficial d'àmplia difusió a la localitat. Durant aquesta, el projecte diligenciat del pla haurà de trobar-se depositat, per a la consulta pública, a l'ajuntament o ajuntaments afectats pel canvi d'ordenació i, si fa al cas, en un local de l'administració promotora situat a la capital de província.
  
No serà preceptiu reiterar aquest tràmit en un mateix procediment, ni encara que s'introduïsquen modificacions substancials en el projecte. N'hi haurà prou que l'òrgan que atorgue l'aprovació provisional notifique aquesta als interessats personats en les actuacions.
  
B) Informes dels distints departaments i òrgans competents de les administracions exigits per la legislació reguladora de les seues respectives competències, tret que ja s'haguera arribat a previs acords interadministratius. Excepte en aquest últim cas, quan es tracte de plans generals, serà preceptiu l'informe de les conselleries competents en matèria d'educació i sanitat.
  
C) Dictamen dels municipis confrontants al que promoga el pla general o, si el pla és promogut per una administració no municipal, de tots els ajuntaments afectats.
  
La falta d'emissió en el termini d'un mes dels informes o dictàmens no interromprà la tramitació.
  
L'expedient compta amb l'informe favorable de la Conselleria d'Obres Públiques, Urbanisme i Transports. En aquest es fa al·lusió a l'informe de la Conselleria de Cultura, Educació i Ciència, de data 18 de setembre de 2000, de caràcter favorable al canvi d'ús dotacional de la parcel·la 270 del polígon 67, per no ser idònia per a la construcció d'un centre d'Educació Primària ni d'Educació Secundària, ni necessitar-se per a la ubicació d'un centre d'ensenyaments de règim especial.
  
Es consideren així obtinguts els altres dos informes preceptius de les oportunes administracions interessades.
  
A la vista del que s'ha exposat, de conformitat amb el dictamen de la Comissió d'Urbanisme, el Ple de l'ajuntament, per unanimitat , acorda:
  
Primer. Aprovar la modificació puntual del pla a la parcel·la 270 del polígon 67 afegint l'ús S. sanitari/assistencial com a preferent.
  
Segon. Sotmetre la proposta de planejament presentada a informació pública per un període mínim d'un mes, anunciada en el Diari Oficial de la Generalitat Valenciana i en un diari no oficial d'àmplia difusió a la localitat.
  
Aquest acte, de conformitat amb el que s'estableix en l'article 109 de la Llei 30/1992, de 26 de novembre, posa fi a la via administrativa.
  
Contra aquest podrà interposar, amb caràcter potestatiu, un recurs de reposició o impugnar-lo directament davant de la jurisdicció contenciosa administrativa.
  
En el supòsit que opte per la interposició del recurs de reposició, ho farà davant de l'òrgan municipal que va dictar l'acte i en el termini d'un mes a comptar des de l'endemà a aquell en què tinga lloc la publicació d'aquest. Caldrà tenir en compte que la interposició d'aquest impedirà, fins a la resolució expressa o desestimació presumpta, la utilització de la via contenciosa administrativa.
  
El recurs s'haurà de resoldre i notificar-se en el termini d'un mes. S'entendrà desestimat, i quedarà expedita la via contenciosa administrativa, en cas contrari.
  
En el supòsit que decidisca interposar el recurs contenciós administratiu directament, ho farà de conformitat amb el que s'estableix en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa corresponent del Tribunal Superior de Justícia de la Comunitat Valenciana, amb seu al Palau de Justícia de la ciutat de València, en el termini de dos mesos comptats des del següent a aquell en què tinga lloc la present publicació.
  
Tot això sense perjudici que puga exercitar qualsevol altra acció o recurs que estime convenient en defensa dels seus drets.
  
Cosa que es trasllada als efectes oportuns i a reserva del que resulte de l'aprovació de l'acta corresponent.